**Az előterjesztést megtárgyalta:**

* Gazdasági és Városstratégiai Bizottság

**A határozati javaslatot törvényességi**

**szempontból megvizsgáltam:**

**(: Dr. Károlyi Ákos :)**

**jegyző**

**ELŐTERJESZTÉS**

**Szombathely Megyei Jogú Város Közgyűlésének**

**2015. október 22-i ülésére**

**Javaslat az URBACT III program Disarmed cities projektjében való részvételre**

Szombathely Megyei Jogú Város Gazdasági és Városstratégia Bizottsága 187/2015. (VI.15.) sz. GVB határozatával jóváhagyta Szombathely Megyei Jogú Város Önkormányzatának részvételét az URBACT III Disarmed cities című pályázatban. Egyben felkért, hogy nyertes pályázat esetén az önerő biztosítására vonatkozó döntési javaslatot terjesszem a Közgyűlés elé.

Az URBACT III az Európai Unió 2014-2020 közti területi együttműködési programja. Az URBACT program célja a fenntartható, integrált városfejlesztés előmozdítása, ennek keretében a program elősegíti az ismeretek és a jó gyakorlatok megosztását a városok és az egyéb kormányzati szintek között, továbbá támogatja a városok együttműködését problémáik megoldásában, a társadalmi, gazdasági és környezeti szempontokat integráló, innovatív kezdeményezések megvalósításában. A program központi brüsszeli pályázati felhívások útján valósul meg, a részvétel nemzetközi együttműködés keretében lehetséges.

A „DISARMED CITIES - Sustainable management of military assets in urban areas” című projekt közvetlen célja olyan nemzetközi projekt együttműködés kialakítása, amelyben a résztvevő városok mindegyike küzd a város szövetébe ágyazódott felhagyott katonai létesítményének hasznosítási kérdésével, és közös vizsgálódás és tapasztalatcsere keretében keresnek megoldást a problémára. Szombathely Megyei Jogú Város esetében az érintett terület a 11-es Huszár úti laktanya, amelynek hasznosítási lehetőségeire vonatkozóan egy integrált akcióterv készülne el a projekt keretében. Az akcióterv a megvalósítás pénzügyi forrásainak felkutatására is kiterjed.

A projekt vezető partnere az olasz Piacenza, további projektpartnerek Szombathely mellett Varasd (HR) és Cartagena (ES). A projekt második fordulójára a partnerek köre tovább bővül majd. Az első fordulóban Szombathely Megyei Jogú Város tervezett költségvetése 12.693,4 EUR, amely a második fordulóban 100.000 euróra növekedhet. A szükséges önkormányzati saját forrás mértéke 15 %, ami az első fordulóban 1.904,01 EUR. A projekt utófinanszírozott, ezért a megvalósítás során a felmerült költségeket az Önkormányzatnak meg kell előlegeznie.

2015. szeptember 11-i döntésével az URBACT III Monitoring Bizottság támogatásáról biztosította a projektet. A Támogatási Szerződést a Vezető Partner és az URBACT III Irányító Hatóság aláírta október 6-án. A többi projektpartnerrel történő szerződés-aláírás 2015 decemberére várható.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2015. október „ ”**

**/: Dr. Puskás Tivadar :/**

HATÁROZATI JAVASLAT

**…/2015. (X.22.) Kgy. számú határozat**

Szombathely Megyei Jogú Város Közgyűlése a „Javaslat az URBACT III program Disarmed cities projektjében való részvételre” című előterjesztést megtárgyalta, és a következő döntéseket hozta:

1. Szombathely Megyei Jogú Város Közgyűlése egyetért azzal, hogy Szombathely Megyei Jogú Város Önkormányzata részt vegyen a projekt megvalósításában.
2. Szombathely Megyei Jogú Város Közgyűlése az első ütemhez szükséges 1904,01 EUR önerőt biztosítja a költségvetési rendelet soron következő módosításakor.
3. Szombathely Megyei Jogú Város Közgyűlése felkéri a Jogi és Társadalmi Kapcsolatok Bizottságát, hogy a későbbiekben formálódó Joint Convention – Közös Egyezményt jóváhagyja.
4. Szombathely Megyei Jogú Város Közgyűlése felhatalmazza a polgármestert a Jogi és Társadalmi Kapcsolatok Bizottsága által jóváhagyott egyezmény aláírására.

**Felelősök:** Dr. Puskás Tivadar, polgármester

Illés Károly, alpolgármester

Dr. Károlyi Ákos, jegyző

(A végrehajtás előkészítéséért:

Stéger Gábor, a Közgazdasági és Adó Osztály vezetője

Szakály Szabolcs, Városfejlesztési és Projekt Kabinet vezetője)

**Határidő:** 1. pont: azonnal

1. pont: a 2015. évi költségvetés soron következő módosításakor

3-4. pont: a végleges Közös Egyezménynek a Vezető Partner általi megküldését követően